input: ΚΑΝΟΝΙΣΜΌΣ (ΕΕ) αριθ. 783/2014 ΤΟΥ ΣΥΜΒΟΥΛΊΟΥ
  της 18ης Ιουλίου 2014
  για την τροποποίηση του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας
  ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 215,
  Έχοντας υπόψη την απόφαση 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (1),
  Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
  Εκτιμώντας τα ακόλουθα:
  (1)
  Ο κανονισμός (EΕ) αριθ. 269/2014 του Συμβουλίου (2) κατοχυρώνει ορισμένα μέτρα που προβλέπονται στην απόφαση 2014/145/ΚΕΠΠΑ και προβλέπει τη δέσμευση κεφαλαίων και οικονομικών πόρων ορισμένων φυσικών προσώπων που είναι υπεύθυνα για, στηρίζουν ενεργά ή εφαρμόζουν ενέργειες ή πολιτικές που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ή τη σταθερότητα ή την ασφάλεια στην Ουκρανία ή που παρεμποδίζουν το έργο διεθνών οργανισμών στην Ουκρανία, καθώς και των συνδεόμενων με αυτά φυσικών ή νομικών προσώπων, οντοτήτων ή οργανισμών ή νομικών προσώπων, οντοτήτων ή οργανισμών στην Κριμαία ή τη Σεβαστούπολη η κυριότητα των οποίων μεταβιβάστηκε κατά παράβαση του ουκρανικού δικαίου ή νομικών προσώπων, οντοτήτων ή οργανισμών που επωφελήθηκαν από την εν λόγω μεταβίβαση.
  (2)
  Στις 16 Ιουλίου 2014, το Ευρωπαϊκό Συμβούλιο συμφώνησε να επεκτείνει περιοριστικά μέτρα, με σκοπό να στοχεύονται οντότητες, μεταξύ άλλων και από τη Ρωσική Ομοσπονδία, οι οποίες στηρίζουν υλικά ή οικονομικά ενέργειες που υπονομεύουν ή απειλούν την κυριαρχία, την εδαφική ακεραιότητα και την ανεξαρτησία της Ουκρανίας.
  (3)
  Στις 18 Ιουλίου 2014, το Συμβούλιο εξέδωσε την απόφαση 2014/475/ΚΕΠΠΑ (3) που τροποποιεί την απόφαση 2014/145/ΚΕΠΠΑ και προβλέπει τροποποιημένα κριτήρια καταχώρισης προκειμένου να καταστεί δυνατή η καταχώριση νομικών προσώπων, οντοτήτων ή οργανισμών που στηρίζουν υλικά ή οικονομικά ενέργειες οι οποίες υπονομεύουν ή απειλούν την κυριαρχία, την εδαφική ακεραιότητα και την ανεξαρτησία της Ουκρανίας.
  (4)
  Η τροποποίηση αυτή εμπίπτει στο πεδίο εφαρμογής της Συνθήκης και, επομένως, για να διασφαλισθεί ιδίως η ομοιόμορφη εφαρμογή της από τους οικονομικούς φορείς όλων των κρατών μελών, απαιτείται κανονιστική δράση στο επίπεδο της Ένωσης για την εφαρμογή τους.
  (5)
  Ο παρών κανονισμός θα πρέπει να τεθεί αμέσως σε ισχύ, ώστε να διασφαλισθεί η αποτελεσματικότητα των μέτρων που προβλέπει,
  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
  Άρθρο 1
  Το άρθρο 3 παράγραφος 1 του κανονισμού (ΕΕ) αριθ. 269/2014 αντικαθίσταται από το ακόλουθο κείμενο:
  «1. Το παράρτημα Ι περιλαμβάνει:
  α)
  φυσικά πρόσωπα που είναι υπεύθυνα για, στηρίζουν ενεργά ή εφαρμόζουν ενέργειες ή πολιτικές που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ή τη σταθερότητα ή την ασφάλεια στην Ουκρανία ή που παρεμποδίζουν το έργο διεθνών οργανισμών στην Ουκρανία, καθώς και τα συνδεόμενα με αυτά φυσικά και νομικά πρόσωπα, οντότητες ή οργανισμούς,
  β)
  νομικά πρόσωπα, οντότητες και οργανισμούς που στηρίζουν, υλικά ή οικονομικά, ενέργειες οι οποίες υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ή
  γ)
  νομικά πρόσωπα, οντότητες ή οργανισμούς στην Κριμαία ή τη Σεβαστούπολη η κυριότητα των οποίων μεταβιβάστηκε κατά παράβαση του ουκρανικού δικαίου ή νομικά πρόσωπα, οντότητες ή οργανισμούς που επωφελήθηκαν από την εν λόγω μεταβίβαση.».
  Άρθρο 2
  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
  Βρυξέλλες, 18 Ιουλίου 2014.